Author: Imre Rumy

Az Atya, Fiú, Szentlélek nevében! Ámen.                         Szfvár, 2023. december 24. 					Mt 1:18-25.

Ünneplő Gyülekezet!

Máté evangéliuma József szempontjából írja le a születéstörténetet. Lukács Mária vonalát követi. Érdekes így olvasni, a kettőt összehasonlítani. Megtalálni az egyezéseket, az árnyalatnyi különbségeket. De ennél még izgalmasabb feltenni azt a kérdést, amin József is töprengett napokon-heteken keresztül: mi közöm nekem ehhez a kisgyermekhez. Mi közöm nekem Jézushoz? 

Kérdezhetném azt is, hogy mi köze a karácsonynak Jézushoz. Merthogy azt látom, hogy inkább a szeretet ünnepévé lett, a család ünnepévé. S ha valamelyik hiányzik, akkor nincs is mit ünnepelni. A háttérben azonban ez a kérdés áll: mi közöm nekem Jézushoz. 

S szívesen mondanám: végy példát Józseftől. Akiről azt írja az evangélium: igaz ember volt – azaz Istenre figyelő ember, belső énjére figyelő ember. És azt olvassuk róla: amikor ezt végiggondolta magában… Igen, szóval vedd a fáradtságot, és gondold végig magadban. A kicsinyek a maguk szintjén. És a felnőttek érett gondolkodással. 

De az evangélium nem erről szól. Nem arról, hogy neked mi a kapcsolatod Jézussal. Az evangélium azt mondja: Jézusnak van köze hozzád. Neked is szól az angyal: Ne félj attól, hogy Jézus hozzád tartozik. Ne fél attól, hogy életed részévé válik. Hogy nemcsak a reggeli imádság – Én Istenem, felébredtem, nemcsak a Csendes éj, meg az A kis Jézus megszületett örvendjünk. Hanem ott van veled, akár akarod, akár nem. Akár segítségül hívod, akár nem. Mert ez a lényege, hogy jelen legyen – Immánuél – velünk sz Isten. Mert jelenléte nem attól függ, hogy hiszel-e benne, irgalmassága nem a te döntéseden múlik. 
Igen, Isten viszonyban van velünk – de nem rajtunk múlik, hogy ő milyen. Mert Ő mindenképpen olyan, amire küldte őt az Atya: hogy megszabadítson bennünket bűneinkből.

Olvassuk hát ma este odahaza is az evangéliumot – mert közünk van Jézushoz, mert Ő hozzánk tartozik. S aztán induljunk tovább, ahogyan József is komolyan vette az angyal szavát, abban a bizonyosságban, hogy Velünk az Isten! Ámen.